Maahanmuuttoviranomaiset vahvistavat, että Venäjän kiristyneet toimet Jehovan todistajia vastaan ovat ajaneet useat perheet hakemaan Suomesta turvapaikkaa.

Presidentti Vladimir Putin on vahvistanut Venäjän ortodoksikirkon asemaa samaan aikaan kun Jehovan todistajat ovat entistä ahtaammalla. ALEXEI DRUZHININ/AOP

Viime huhtikuussa Venäjän korkein oikeus teki päätöksellään Jehovan todistajien uskonnonharjoittamisesta käytännössä rikollista.

Myöhemmin, heinäkuussa 2017, Venäjän korkein oikeus vahvisti päätöksensä, jonka mukaan kaikki Venäjän Jehovan todistajien paikallisyhdistykset, kieltää järjestön toiminnan ja takavarikoida sen kiinteistöt. Samalla korkein oikeus luokitteli Jehovan todistajat äärijärjestöksi.

Jehovan todistajilla on Venäjällä noin 400 seurakuntaa.

- On järkyttävää, että koko uskonnon harjoittaminen on Venäjällä nyt kielletty, sanoo Suomen Jehovan todistajien tiedottaja Veikko Leinonen.

Pitkä vaino

Jo vuosia sitten Venäjällä aloitettiin systemaattiset hyökkäykset Jehovan todistajia vastaan.

Pitkään jatkunut vaino on Jehovan todistajien mukaan perustunut tekaistuihin todisteisiin, sekä vuonna 2002 voimaan tulleeseen ekstremismin vastaisen lain tarkoitukselliseen väärintulkintaan.

Ekstremismin vastainen laki säädettiin alun perin terrorismin vastustamiseksi, mutta sitä on käytetty Venäjällä myös muihin tarkoituksiin.

Esimerkiksi YK:n ihmisoikeuskomitea on ilmaissut huolensa, että lain nojalla Venäjä pyrkii rajoittamaan enenevässä määrin sananvapautta, yhtenä kohteena ovat myös Jehovan todistajat.

Vaikka uskontokunnan vainon taustalla on spekuloitu olevan myös taloudellisia ja poliittisia syitä, Leinonen pitää pääsyynä uskontoa.

- Me puhumme Jumalan valtakunnasta, ja sanomamme on nyt Venäjällä kielletty.

Ekstremistisiä julkaisuja

Jehovan todistajat kiistävät osallistuvansa rikolliseen toimintaan. Tästä huolimatta Venäjän syyttäjälaitos on hyökännyt vuodesta 2007 alkaen laajalla rintamalla Jehovan todistajia vastaan ja käynnistänyt yli 500 tutkintaa.

Lisäksi vuonna 2010 viranomaiset kumosivat Jehovan todistajille aiemmin antamansa luvan tuoda maahan ja levittää Vartiotorni- ja Herätkää! -lehtiä.

Alkuvuodesta 2016 Viipurin syyttäjänvirasto nosti myös kanteen Jehovan todistajien julkaiseman raamatun eli Uuden maailman käännöksen julistamiseksi ”ekstremistiseksi”. Joulukuussa 2017 Leningradin aluetuomioistuin vahvisti päätöksen.

- Meidän raamatunkäännöksemme käyttää Jehova-nimeä, ja se katsottiin ekstremismiksi. Oikeudellisilla seikoilla ei näytä näissä käsittelyissä olevan mitään vaikututusta, Leinonen sanoo.

Joulukuussa Venäjän viranomaiset murtautuivat myös Pietarissa sijaitsevaan Jehovan todistajien konventtisaliin ja ottivat kiinteistön haltuunsa.

- Kyse on uskonnollisesta vainosta, sillä meidän raamattumme on kielletty ja kokouspaikkoja on otettu valtiolle, Leinonen sanoo.

Vihan aalto

Venäjällä on yhteensä noin 175 000 Jehovan todistajaa.

Leinosen mukaan Venäjällä on nyt käynnissä " vihan aalto " Jehovan todistajia kohtaan. Viranomaiset ovat tehneet aggressiivisia takavarikkoja kokouspaikkojen ohella myös ihmisten koteihin.

- Ihmiset tuntevat olonsa uhatuksi, ja joitakin henkilöitä on myös erotettu työpaikoistaan, Leinonen kertoo.

Suomesta turvaa

Venäläisten Jehovan todistajien kiihtyvä vaino näkyy myös Suomessa.

Maahanmuuttoviraston mukaan Jehovan todistajia on tullut Venäjältä Suomeen turvapaikanhakijoina viime vuonna ja myös aiemmin.

Vieraassa valtiossa vainotuksi joutunut voi hakea turvapaikkaa Suomesta kansallisuuteen, poliittiseen mielipiteeseen tai yhteiskunnalliseen ryhmään kuulumisen ohella myös uskonnollisen vainon perusteella.

Maahanmuuttoviraston mukaan Jehovan todistajiin kohdistuvat tapaukset tutkitaan yksilöllisesti, kuten muutkin turvapaikkaa hakevien tapaukset, eikä virasto anna julkisuuteen tarkkoja lukuja tai tutkittavien tapausten perusteita.

Yleisesti ottaen venäläisten jättämät turvapaikkahakemukset lisääntyivät Maahanmuuttoviraston tilastojen mukaan viime vuonna, jolloin turvapaikkaa haki yhteensä noin 400 venäläistä henkilöä.

Maahanmuuttoviraston turvapaikkayksikön johtaja Esko Repo kertoo, että joulukuisissa keskusteluissa suomalaisten Jehovan todistajien kanssa kävi ilmi, että Venäjältä on lähtenyt länsimaihin turvaan noin 1 000 Jehovan todistajaa.

- Suomeen heistä on jäänyt Jehovan todistajien mukaan useampi kymmenen, Repo sanoo.

Vihreiden presidenttiehdokas Pekka Haavisto on nostanut Venäjän Jehovan todistajien ahdingon esiin presidentinvaalikeskusteluissa. Haavisto ei usko, että gallupit kertovat kaikkea. IL-ARKISTO

Haavistoa huolettaa

Venäjän Jehovan todistajien tukala tilanne on noussut myös presidentinvaalien agendalle, kun vihreiden Pekka Haavisto totesi MTV:n vaalitentissä (21.1.), että Venäjä on kieltänyt Jehovan todistajat. Haavisto totesi myös, että Pansion vastaanottokeskukseen on tullut Jehovan todistaja Venäjältä.

SPR:n Turun vastaanottokeskuksen Pansion yksikön apulaisjohtaja Heimo Nurmi kertoo Iltalehdelle, että Haaviston kommentti pitää paikkansa.

- Meille on tullut viime aikoina useampia perheitä. Heitä alkoi tulla tänne loppusyksystä, ja Helsinkiin ilmeisesti vielä enemmän.

Nurmen mukaan kyse on kymmenistä henkilöistä.

Viranomaisille kiitosta

Suomen Jehovan todistajien tiedottaja Veikko Leinonen ei usko, että Suomeen alkaa suuntautua mitään ”massiivista muuttoaaltoa”.

- Odotettavissa on, että jonkin verran tulee.

- Olemme syvästi huolissamme ja pyrimme olemaan heille vieraanvaraisia, vaikka tämä asia on tietysti ensisijaisesti viranomaisten hoidettava, Leinonen sanoo.

Hän kehuu Suomen maahanmuuttoviranomaisten toimintaa.

- Maahanmuuttovirasto on ollut hyvin valppaana. He ovat hoitaneet näitä asioita erittäin hyvin. Me puolestamme olemme antaneet tästä asiasta heille kaiken mahdollisen tiedon.

Venäläisten Jehovan todistajien saapumisen Suomeen turvapaikanhakijoina nosti esiin vihreiden presidenttiehdokas Pekka Haavisto Iltalehden presidentinvaalitentissä.

- On hyvä, että myös Haavisto nosti nämä asiat esiin vaalitentissä eli arvokkaalla foorumilla, Leinonen päättää.

Juttua muokattu 24.1.: Korjattu turvapaikkaa hakeneiden venäläisten määrä 12 000:sta 400:n